ไล่จับ‘ฉาย’สั่งGENแจงลงทุนPLUS
ตลาดตามเช็กบิล &#8220;ฉาย&#8221; สั่งเจนเนอรัล เอนจิเนียริ่ง แจงใช้เงินซื้อหุ้น PLUS
18 ส.ค. 2554

ตลาดตามเช็กบิล “ฉาย” สั่งเจนเนอรัล เอนจิเนียริ่ง แจงใช้เงินซื้อหุ้น PLUS 
ผู้บริหารยืนยันไม่ทิ้งโรงงานไฟฟ้าจากพลังงานขยะ แค่โยนเงินเข้าหุ้นชั่วคราวเท่านั้น 
นายอำนาจ ตันกุริมาน ประธานกรรมการบริหาร บริษัท เจนเนอรัล เอนจิเนียริ่ง (GEN) เปิดเผยว่า แผนการสร้างโรงไฟฟ้าจากขยะยังดำเนินการและไม่ล้มเลิกแน่นอน ซึ่งขณะนี้อยู่ระหว่างการหาสถานที่สร้างโรงงานไฟฟ้าให้อยู่ในย่านที่มีปริมาณขยะเพียงพอรองรับการผลิตกระแสไฟฟ้าได้ คาดว่าภายในปีนี้จะเซ็นสัญญาสัมปทานกับเทศบาล และรับรู้รายได้เชิงพาณิชย์ตั้งแต่ปลายปี 2555 เป็นต้นไป 
สำหรับเงินที่ได้จากการเพิ่มทุน และนำไปลงทุนในหุ้นบริษัท พี พลัส พี (PLUS) จนเกิดคำถามจากตลาดหลักทรัพย์ นายอำนาจ กล่าวว่า ยอมรับว่าเป็นเรื่องที่ไม่เหมาะสม แต่เป็นเรื่องของการตัดสินใจนำเงินเพิ่มทุนที่จะสร้างโรงไฟฟ้าไปพักชั่วคราวในหุ้น และใบสำคัญแสดงสิทธิซื้อหุ้นสามัญ (วอร์แรนต์) ของ พี พลัส พี (PLUS–W2)
การลงทุนใน PLUS มีนโยบายลงทุนระยะยาว เนื่องจากเห็นว่าภายหลังนำบริษัท อควา คอร์ปอเรชั่น มาควบรวมกับ PLUS และซื้อโรงพิมพ์ตะวันออก (EPCO) เป็นการลงทุนที่มีผลตอบแทนดี ส่วนการลงทุนใน PLUS–W2 เป็นการลงทุนระยะสั้น หากภาวะตลาดไม่มี พร้อมถือลงทุน
“หุ้นและวอร์แรนต์ที่ลงทุนไม่ขาดทุนแน่นอน ตัวแม่ (PLUS) เราพร้อมถือ ส่วนลูก (PLUS–W2) เมื่อหาที่สร้างโรงงานได้ ก็พร้อมขายออกได้ โดยดูสถานการณ์ตลาดด้วย” นายอำนาจ กล่าว
นายอำนาจ กล่าวว่า แหล่งเงินทุนที่ใช้สร้างโรงงานไฟฟ้า ส่วนหนึ่งมาจากเงินเพิ่มทุนและเงินจากส่วนอื่นอีก 200 ล้านบาท มูลค่าเงินลงทุนโรงไฟฟ้าประมาณ 9001,000 ล้านบาท ทั้งนี้ขึ้นอยู่กับปริมาณขยะ
ด้านตลาดหลักทรัพย์สั่งให้ GEN ชี้แจงการใช้เงินจากการเพิ่มทุน 404 ล้านบาท ซื้อหุ้น PLUS และ PLUS–W2 รวมมูลค่า 497 ล้านบาท ซึ่ง PLUS เป็นบริษัทที่นายฉาย บุนนาค อดีตผู้ถือหุ้นใหญ่และอดีตกรรมการ GEN เป็นผู้ถือหุ้นใหญ่ PLUS 
ทั้งนี้ ตลาดหลักทรัพย์ให้ชี้แจงสาเหตุที่นำเงินเพิ่มทุนใช้ผิดวัตถุประสงค์ และอาจส่งผลกระทบต่อแผนการใช้เงินเพิ่มทุน ตลอดจนความเสียหายที่อาจเกิดขึ้น